Jantu iclhichivinin ju milhichuxꞌan.
Iccꞌatsai tichi chavaich ju icsacxtutach.
Para chunchach ju capuꞌuctaxtuyach ju atsꞌoknut junta chani najun:
“Ju kꞌaixtam xaquintꞌavajin va quintꞌalaxcai xajun”.
Chavai ju iclajunau ni tucaꞌ tapasai ju anuꞌ lhamakꞌan ju iclajuntau.
Ju chunch acsni caꞌuctaxtuyach alacꞌaꞌiyaꞌitꞌit ni chunch icjunita tachi ju iclajuntauch.
Slivasalh ju iclajunau.
Ju amaklhtayanan ju icmalakachatachilhch pus tachi ju va jun quitꞌin ju quiꞌamaklhtayanan.
Chai ju quiꞌamaklhtayanan pus tachi ju va jun amaklhtayanan ju quimacaminta.
Acsni naulh ju Jesús ju chunch lana amakꞌaninilh laꞌixꞌalhunut.
Chai naulich:
―Slivasalh ju iclajunau.
Pumatam milhiꞌuxijnan ju aquimakꞌaxtꞌakꞌaꞌ.
Ju acsnich ju ixꞌamamakaꞌui va kꞌantam kꞌantam talalaktsꞌilh.
Jantu ixtacꞌatsai tichi chavaich ju ixlhichivincan.
Pus vanin ixtꞌatapakstitama ju Jesús pumatam ixtamamakaꞌun ju na ixmapaini.
Pus ju Simón Pitaluꞌ tamacyonilh ju yuchi ni casacmilh tichi chavaich ju lhichivincan.
Pus ju yuchi vanin cꞌatuꞌanilh ju Jesús.
Chai junilh:
―Quiꞌucxtin tis chavaich ju camakꞌaxtꞌakꞌan.
Ju Jesús akꞌalhtayanalh:
―Yuchach ju anuꞌ ju acmatajuniyaꞌ ju ixniꞌ laxaxcan quivaiti chai acxtakniyach.
Chai acsni matajunilh pus xtaknicalh ju Judas Iscariote.
Istsꞌalh ixjunita ju Simón.
Pus ju Judas acsni amaklhtayanalh ju vati aktsꞌiya ixlhipastactach laꞌixꞌalhunut tuchi ixnaviputunch.
Pus ju acsnich pantsꞌiquis lana tanulh ju lhacaticuru laꞌixꞌalhunut ju Judas.
Chai ju Jesús junich:
―Ju tuchꞌi navipꞌutꞌun vatsꞌalhch anavitꞌi.
Para tachi chun ju aliꞌin ju ixtapakstitamai lacamixa jantu xamatiꞌ xamachakxai tajuch ni va chunch xajuncan ju Judas.
Ju Judas ni ixmamakꞌanicanta ju tumin pus ju aliꞌin va tamachakxa tachi ju va cajunilh ju Jesús:
“Atꞌamochich ju tuchi camaktasqꞌuiniyau ixlacata ju cꞌatan”.
U tachi ju va cajunilhch:
“Axtꞌakninch lacatsꞌunin ju quilhpatinin”.
Acsni amaklhtayanalh ju vati ju Judas ju xtaknilh ju Jesús pus lana taxtulh.
Chai na istsꞌistach.
Acsni taxtulh ju yuchi pus najunch ju Jesús:
―Ju chavai chinta ju avilhchan acsni aclakꞌayacanaꞌ.
Quitꞌin ju quimalakachatachilh ju Dios ni lapanac actsucuyaꞌ ju ani.
Chai vachuꞌ calakꞌayacanaꞌ ju Dios ju quilacata quitꞌin.
Chai ni catacꞌatsayaꞌ ju lapanacni ni yuchi ju xakꞌai ju Dios ju va quilacata pus ju Dios camacꞌatsaniyaꞌ ju lapanacni ni icxakꞌai vachuꞌ.
Chai vatsꞌalhti canaviyaꞌ chunch.
Quiꞌaskꞌatꞌan va pantsꞌiquis ju iclatꞌavilau ju uxijnan.
Aquilapuxcoyauch.
Chai tachi ju icꞌajunilh ju quintꞌaꞌisraelitaninꞌan pus vachuꞌ chunch iclajunau ju uxijnan.
Junta acꞌanaꞌ ju uxijnan jantu lai atꞌipꞌitꞌit.
Lakatam sastꞌi lhamapꞌaksin ju iclaxtakniyau.
Yuchi ni alamapꞌainitꞌit ju milhiꞌuxijnanꞌan.
Tachi ju iclamapainiyauch pus vachuꞌ chunch alamapꞌainitꞌit ju milhiꞌuxijnanꞌan.
Ju chunch tachi chun ju lapanacni catapucꞌatsayaꞌ ni quiꞌamamakaꞌunti untꞌatꞌit ni alamapꞌainitꞌitch ju milhiꞌuxijnanꞌan.
Ju Simón Pitaluꞌ junich:
―Quiꞌucxtin ta anchach ju apꞌinaꞌ.
Akꞌalhtayanalh ju Jesús:
―Junta acꞌanaꞌ ju quitꞌin jantu lai aqꞌuintꞌichꞌakꞌokꞌa ju chavai.
Para astan aqꞌuinchꞌakꞌokꞌayaꞌ.
Ju Pitaluꞌ junich:
―Quiꞌucxtin tajuch ni jantu lai actichꞌakꞌokꞌan ju chavai.
Acxtꞌakꞌach ju quiꞌatsucunti ju milacata.
Akꞌalhtayanalh ju Jesús:
―Ja vasalh lai axtꞌaktꞌi ju miꞌatsucunti ju quilacata.
Slivasalh ju icjunan.
Acsni jantucaꞌ tꞌasai ju puyux pus paktꞌutuch ju naꞌuntꞌa ni jantu qꞌuimispꞌai.